SK Úradný vestník Európskej únie C 282/9

Rozsudok Súdneho dvora (prvá komora) z 1. októbra 2009 — Foshan Shunde Yongjian Housewares & Hardware Co. Ltd/Rada Európskej únie, Komisia Európskych spoločenstiev, Vale Mill (Rochdale) Ltd, Pirola SpA, Colombo New Scal SpA, Talianska republika

(Vec C-141/08 P) (1)

(Odvolanie - Obchodná politika - Dumping - Dovoz žehliacich dosiek s pôvodom v Číne - Nariadenie (ES) č. 384/96 - Článok 2 ods. 7 písm. c) a článok 20 ods. 4 a 5 - Štatút podniku pôsobiaceho v trhovom hospodárstve - Právo na obranu - Prešetrovanie antidumpingu - Lehoty priznané podnikom na predloženie ich pripomienok)

2009/C 282/16

Jazyk konania: francúzština

Účastníci konania

Odvolateľ: Foshan Shunde Yongjian Housewares & Hardware Co. Ltd (v zastúpení: J.-F. Bellis, advokát a G. Vallera, barrister)

Ďalší účastníci konania: Rada Európskej únie (v zastúpení: J.-P. Hix, splnomocnený zástupca, E. McGovern, barrister, B. O’Connor, solicitor), Komisia Európskych spoločenstiev (v zastúpení: H. van Vliet, T. Scharf a K. Talabér-Ritz, splnomocnení zástupcovia), Vale Mill (Rochdale) Ltd, Pirola SpA, Colombo New Scal SpA (v zastúpení: G. Berrische a G. Wolf, Rechtsanwälte), Talianska republika (v zastúpení: R. Adam, splnomocnený zástupca, a W. Ferrante, avvocato dello Stato)

Predmet veci

Odvolanie podané proti rozsudku Súdu prvého stupňa (šiesta komora) z 29. januára 2008, Foshan Shunde Yongjian Housewares & Hardware/Rada (T-206/07), ktorým Súd prvého stupňa zamietol žalobu odvolateľa smerujúcu k zrušeniu nariadenia Rady (ES) č. 452/2007 z 23. apríla 2007, ktorým sa ukladá konečné antidumpingové clo a s konečnou platnosťou vyberanie dočasného cla uloženého na dovoz žehliacich dosiek s pôvodom v Čínskej ľudovej republike a na Ukrajine (Ú. v. EÚ L 109, s. 12) v rozsahu, v akom sa ním ukladá antidumpingové clo na dovoz žehliacich dosiek, ktoré vyrába odvolateľ — Nesprávne právne posúdenie vyplývajúce z materiálnej nepresnosti záverov Súdu prvého stupňa a z neexistencie sankcie spojenej s porušením práva na obranu, ktorú skonštatoval Súd prvého stupňa — Výklad článku 2 ods. 7 písm. c) a článku 20 ods. 4 a 5 nariadenia Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (Ú. v. ES L 56, 1996, s. 1; Mim. vyd. 11/010, s. 45) — Pojem podnik „pôsobiaci v trhovom hospodárstve“ a význam minimálnej desaťdňovej lehoty danej podniku, ktorý je predmetom antidumpingového vyšetrovania, na predloženie jeho prípadných pripomienok

Výrok rozsudku

1. Rozsudok Súdu prvého stupňa Európskych spoločenstiev z 29. januára 2008, Foshan Shunde Yongjian Housewares & Hardware/Rada (T-206/07), sa zrušuje v rozsahu, v akom Súd prvého stupňa rozhodol, že právo na obranu Foshan Shunde Yongjian Housewares & Hardware Co. Ltd nebolo dotknuté porušením článku 20 ods. 5 nariadenia Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva.

2. Nariadenie Rady (ES) č. 452/2007 z 23. apríla 2007, ktorým sa ukladá konečné antidumpingové clo a s konečnou platnosťou vyberanie dočasného cla uloženého na dovoz žehliacich dosiek s pôvodom v Čínskej ľudovej republike a na Ukrajine, sa zrušuje v rozsahu, v akom ukladá antidumpingové clo na dovoz žehliacich dosiek vyrobených Foshan Shunde Yongjian Housewares & Hardware Co. Ltd.

3. Rada Európskej únie je povinná nahradiť trovy konania na oboch stupňoch.

4. Komisia Európskych spoločenstiev, Vale Mill (Rochdale) Ltd, Pirola SpA, Colombo New Scal SpA a Talianska republika znášajú svoje vlastné trovy konania.

(1) Ú. v. EÚ C 158, 21.6.2008.